KWM ลั่นปี 66 สดใส! รุกหนักตลาดตปท. หวังรายได้เพิ่ม 20%
KWM ลั่นปี 66 โตต่อเนื่อง เดินหน้าบุกขยายตลาดต่างประเทศเต็มสูบ หวังขยายฐานลูกค้า เตรียมรับดีมานด์อุปกรณ์เกษตรเพิ่มมากขึ้น มั่นใจรายได้ต่างประเทศโต 15-20% พร้อมลุยต่อยอดแล็บแอคทีฟ และเคดับบลิวเอชบี หนุนรายได้โตแกร่ง
KWM ลั่นปี 66 โตต่อเนื่อง เดินหน้าบุกขยายตลาดต่างประเทศเต็มสูบ หวังขยายฐานลูกค้า เตรียมรับดีมานด์อุปกรณ์เกษตรเพิ่มมากขึ้น มั่นใจรายได้ต่างประเทศโต 15-20% พร้อมลุยต่อยอดแล็บแอคทีฟ และเคดับบลิวเอชบี หนุนรายได้โตแกร่ง
12 ม.ค. 2566

นายอุกฤษณ์ วนโกสุม รองกรรมการผู้จัดการ บริษัท เค.ดับบลิว.เม็ททัล เวิร์ค จำกัด (มหาชน) หรือ KWM  เปิดเผยว่า ภาพรวมธุรกิจในปี 2566 บริษัทวางกลยุทธ์เชิงรุกในเจาะตลาดการจำหน่ายอุปกรณ์สำหรับใช้ในการเกษตรไปยังต่างประเทศมากขึ้น โดยเบื้องต้นมีการจัดทีมการตลาด เพื่อขับเคลื่อนสำหรับบุกตลาดต่างประเทศ โดยในช่วงที่ผ่านมา บริษัทฯ มีการศึกษาและขยายไปแล้วใน 3 ประเทศ อาทิ ประเทศเวียดนาม, ประเทศลาว และประเทศพม่า
โดยล่าสุดอยู่ระหว่างการศึกษาตลาดในประเทศกัมพูชา, ทวีปแอฟริกา และทวีปยุโรปเพิ่มเติม ทั้งนี้สาเหตุที่บริษัทขยายตลาดไปยังต่างประเทศ เนื่องจากมองว่าดีมานด์ความต้องการใช้อุปกรณ์สำหรับการเกษตร มีเพิ่มขึ้นอย่างต่อเนื่อง ประกอบกับตลาดการใช้อุปกรณ์เกษตรในประเทศเริ่มมีการอิ่มตัว จึงเป็นสาเหตุหลักที่ทำให้บริษัทเร่งเดินหน้าขยายตลาดไปยังต่างประเทศ ซึ่งการขยายตลาดเป็นการตอกย้ำแบรนด์คุณภาพของ KWM เนื่องจากบริษัทมีความชำนาญ (know-how) ในการผลิตอุปกรณ์สำหรับใช้ในการเกษตรที่มีคุณภาพดี ภายใต้แบรนด์ “Pegasus”
อย่างไรก็ตาม บริษัทเชื่อว่าจากแผนการขยายตลาดดังกล่าวจะส่งผลให้ภาพรวมธุรกิจผลิตและจัดจำหน่ายอุปกรณ์สำหรับใช้ในการเกษตร ปรับตัวในทิศทางที่ดีขึ้นอย่างต่อเนื่อง ทั้งนี้ บริษัทคาดจะมีสัดส่วนรายได้ต่างประเทศ เข้ามาประมาณ 15-20% ของรายได้รวม
ทั้งนี้ แม้ว่าธุรกิจหลักยังคงมีการเติบโตอย่างต่อเนื่อง แต่หากพิจารณาจากกลุ่มธุรกิจในเครือที่บริษัท มีการลงทุนไปก่อนหน้านี้ ทั้ง บริษัท แล็บแอคทีฟ จำกัด (LABACTIVE) ซึ่งเป็นบริษัทร่วมทุน (JV) โดย KWM ถือหุ้นในสัดส่วน 51% เพื่อดำเนินธุรกิจการสกัด แปรรูปวัตถุดิบที่ได้จากพืชผลทางการเกษตรและจำหน่ายผลิตภัณฑ์ เพื่อใช้ในอุตสาหกรรมเครื่องสำอางและสกินแคร์ในรูปแบบ OEM และ บริษัท เคดับบลิวเอชบี จำกัด (KWHB)  ซึ่งเป็นบริษัทร่วมทุน (JV) โดย KWM ถือหุ้นในสัดส่วน 51% และกลุ่มพันธมิตร ภายใต้ บริษัท เฮมพ์บิซ จำกัด จะเริ่มทยอยเข้ามาสร้างรายได้เพิ่มให้กับ KWM ตั้งแต่ปี2566 เป็นต้นไป
โดยในปี 2566 LABACTIVE อาจจะเป็นตัวหลักในการขับเคลื่อนการเติบโตของธุรกิจ เนื่องจากบริษัทฯมีความพร้อมทั้งด้านบุคลากร สถานที่ และช่องทางการเข้าถึงลูกค้า ซึ่งในช่วงที่ผ่านมาเราได้ออกผลิตภัณฑ์ในกลุ่มเครื่องสำอางและสกินแคร์ที่มีส่วนผสมของสารสกัดจากกัญชง-กัญชาแล้ว ได้รับการตอบรับที่ดี ในปัจจุบัน LABACTIVE ก็การวางกลยุทธ์และความพร้อมในการดำเนินธุรกิจในการผลิตและจำหน่ายผลิตภัณฑ์ในกลุ่มเครื่องสำอางและสกินแคร์ที่มีสารสกัดจากกัญชงและกัญชา
สำหรับ KWHB นั้น คาดว่าโรงงานจะก่อสร้างแล้วเสร็จภายในเร็วๆ นี้ ก่อนที่จะติดตั้งเครื่องสกัดสารสำคัญจากพืชสมุนไพรไทย พืชกระท่อม และดำเนินการสกัดเชิงพาณิชย์ในขั้นตอนต่อไป โดยปัจจุบันบริษัทอยู่ระหว่างพัฒนาผลิตภัณฑ์สารสกัดที่ได้จากพืชกระท่อม ทั้งในรูปแบบ ละลายน้ำ แคปซูล
ขณะนี้อยู่ระหว่างการขอเลขที่จดแจ้งผลิตภัณฑ์ที่มีส่วนผสมสารสกัดจากพืชกระท่อม จากสำนักงานคณะกรรมการอาหารและยา (อย.) ซึ่งคาดว่าผลิตภัณฑ์ดังกล่าวจะเริ่มวางจำหน่ายในเชิงพาณิชย์ได้ภายในปี 2566 อย่างแน่นอน โดยล่าสุดอย. ได้เข้าตรวจโรงงานสกัดสาระสำคัญจากพืชสมุนไพรไทยของ KWHB แล้ว ซึ่งเบื้องต้นคาดว่าจะได้รับใบอนุญาตอย่างเป็นทางการภายในไตรมาส 1/2566